b'\n_START_ARTICLE_\nLife Technology (duhovnost)\n_START_PARAGRAPH_\nLife Technology ali tehnologija za \xc5\xbeivljenje je duhovna tehnologija, ki jo od za\xc4\x8detka devetdesetih let 20. stoletja razvija kitajska duhovna mojstrica Aiping Wang F\xc3\xbclepp. Ta tehnologija je namenjena posameznikovemu duhovnemu razvoju, izvira pa iz Prenatalnega naravnega \xc4\x8digunga in je v svojem razvoju \xc5\xa1la skozi tri obdobja, v katerih so se razvile \xc4\x8cigong metoda Aiping Wang, metoda Shen Qi in metoda fenomenzima.\n_START_SECTION_\nPrenatalni naravni \xc4\x8digung mojstrice D\xc5\xbejang\n_START_PARAGRAPH_\nAiping Wang se je \xc5\xbee v mladih letih u\xc4\x8dila borilne ve\xc5\xa1\xc4\x8dine Kung fu. V svojem \xc5\xbeivljenju se je u\xc4\x8dila od sedmih mojstrov \xc4\x8digunga. Med letoma 1972 in 1979 je vadila tako gibajo\xc4\x8di se \xc4\x8digung kot tudi \xc4\x8digung meditacijo. Odlo\xc4\x8dila pa se je za tisti \xc4\x8digung, pri katerem je opazila najbolj\xc5\xa1e rezultate. To je bil Prenatalni naravni \xc4\x8digung mojstrice D\xc5\xbejang (Jiang), ki jo je spoznala leta 1980, zna\xc4\x8dilnost tega \xc4\x8digunga pa je bila, da do prenosa \xc5\xbeivljenjske energije (\xc4\x8di ) prihaja preko govora. Ko u\xc4\x8ditelj Prenatalnega naravnega \xc4\x8digonga pou\xc4\x8duje u\xc4\x8dence o na\xc4\x8delih naravnega zdravljenja in naravnih zakonov, jim obenem preko govora prena\xc5\xa1a pozitivno \xc4\x8di. Ta \xc4\x8digung je postal osnovno orodje za razvoj kasnej\xc5\xa1e Life Technology. Aiping Wang je Prenatalni naravni \xc4\x8digong najprej preizku\xc5\xa1ala na dru\xc5\xbeinskih \xc4\x8dlanih, nato pa z uspehom tudi pri drugih ljudeh. Leta 1989 je Aiping od\xc5\xa1la iz Kitajske v Evropo in sicer na Hrva\xc5\xa1ko. Aiping je s podporo svojega mo\xc5\xbea, hrva\xc5\xa1kega poslovne\xc5\xbea Aleksandra F\xc3\xbcleppa, organizirala vadbo Prenatalnega naravnega \xc4\x8digunga in je sprva delovala v hotelu v Opatiji. Junija 1991 je pri\xc4\x8dela delovati v Sloveniji in sicer v Ljubljani in tam je za svoje delovanje najela nekdanjo kino dvorano \xc5\xa0i\xc5\xa1ka. Wangova in F\xc3\xbclepp naj bi dejavnost prenesla v Ljubljano zaradi slutnje bli\xc5\xbeajo\xc4\x8de se dr\xc5\xbeavljanske vojne na tleh razpadajo\xc4\x8de SFRJ. Na osnovi Prenatalnega naravnega \xc4\x8digunga, njenih znanj in sposobnosti je v letih 1991-1992 pri\xc4\x8dela nastajati Life Technology.\n_START_SECTION_\nShen Qi (\xe7\xa5\x9e\xe6\xb0\xa3)\n_START_PARAGRAPH_\n\xc5\xbde leta 1992 je Aiping Wang od\xc5\xa1la v ZDA,kjer je med letoma 1992 in 1993 na osnovi svojih lastnih izku\xc5\xa1enj in raziskovanj razvila metodo Shen Qi. Izraz Shen Qi (\xe7\xa5\x9e\xe6\xb0\xa3) pomeni Bo\xc5\xbejo (Shen) energijo (Qi), \xc4\x8ceprav bi Shen Qi lahko prevedli kot bo\xc5\xbeja energija, je Aiping Wang to prevajala kot superkreativno energijo. Leta 1994 je v Phoenixu ustanovila tudi Kitajski izobra\xc5\xbeevalni in\xc5\xa1titut za Ameriko. V tem centru je Aiping preu\xc4\x8devala ljudi, oku\xc5\xbeene z virusom HIV ter obolele za AIDS-om. K njej so se pri\xc5\xa1li izobra\xc5\xbeevat tudi nekateri vodilni strokovnjaki za alternativno zdravljenje, ki so potem pridobljeno znanje vklju\xc4\x8dili v svoje lastne prakse. V ZDA je Aiping iz\xc5\xa1olala tudi ljudi, ki so jo lahko zamenjali pri vodenju tretmanov. Leta 1996 se je vrnila na Hrva\xc5\xa1ko, kjer je nadaljevala z usposabljanjem svojih u\xc4\x8dencev. Do februarja 1998 je iz\xc5\xa1olala \xc5\xbee ve\xc4\x8d kot 300 in\xc5\xa1truktorjev Shen Qija in nekateri in\xc5\xa1truktorji so odprli svoje lastne \xc5\xa1ole na Hrva\xc5\xa1kem, v Sloveniji, v ZDA in Veliki Britaniji. V Sloveniji je leta 1996 pri\xc4\x8delo delovati deset Shen Qi \xc5\xa1ol, njihovo \xc5\xa1tevilo pa je leta 1998 naraslo na 14, vendar je ve\xc4\x8dina \xc5\xa1ol kmalu zamrla zaradi odhoda in\xc5\xa1truktorjev na akademijo v Novi Zelandiji. Od leta 1996 v Sloveniji neprekinjeno deluje samo center Spirala, ki ga vodita Lea in Du\xc5\xa1an Zgonik, a tudi ta center je iz metode Shen Qi pre\xc5\xa1el na metodo fenomenizma._NEWLINE_Shen Qi nekateri opredeljujejo kot napredno obliko \xc4\x8digunga. U\xc4\x8denec treninga Shen Qi se sku\xc5\xa1a uskaditi z naravnimi energijskimi ritmi, u\xc4\x8di se ob\xc4\x8dutiti energijski pretok , u\xc4\x8di se presegati \xc4\x8dustvene reakcije, u\xc4\x8di se povezave s tim.\xc2\xa0\xc2\xbbprenatalno\xc2\xab\xc2\xa0energijo, u\xc4\x8di se kako zmanj\xc5\xa1ati tiste \xc5\xbeivljenjske vplive, ki slabijo posameznikov energijski nivo. Tudi v Shen Qi metodi se vade\xc4\x8di sre\xc4\x8duje z reakcijami, a postopoma pride do velikega izbolj\xc5\xa1anja zdravstvenega stanja. Klju\xc4\x8d do uspeha se skriva v spremembi \xc5\xbeivljenjskega stila, tako, da vade\xc4\x8di ne podle\xc5\xbee ve\xc4\x8d \xc4\x8dustvenim odzivom na vplive, ki prihajajo iz stresnega okolja. Shen Qi naj bi poleg velikih zdravstvenih rezultatov dosegal tudi rezultate pri izobra\xc5\xbeevanju, pri preveliki telesni te\xc5\xbei, pri odvisnikih od drog, v poslovnih in nasploh tudi v medsebojnih odnosih. Po naukih Shen Qija mora biti vsak \xc4\x8dlovek usklajen z naravnim tokom, z vesoljem, bolezni pa niso problem posameznih organov, temve\xc4\x8d pomenijo moteno sprejemanje vesoljne energije. Zato po nauku Shen Qi s pomo\xc4\x8djo zdravil in po\xc5\xbeivil ni mogo\xc4\x8de dobiti trajnega izbolj\xc5\xa1anja zdravja, to pa je mogo\xc4\x8de le z nemotenim sprejemanjem vesoljne \xc5\xbeivljenjske energije ali izvorne \xc5\xbeivljenjske energije. Skozi \xc5\xbeivljenje je potrebno pre\xc4\x8distiti du\xc5\xa1o, saj le tako pomagamo pri napredku v vesolju, du\xc5\xa1a pa se pre\xc4\x8di\xc5\xa1\xc4\x8duje skozi bivanje v telesu, k potuje v krogu reinkarnacij._NEWLINE_Bistvena razlika metode Shen Qi v primerjavi s \xc4\x8cigong metodo Aiping Wang je v tem, da poudarek Shen Qija ni ve\xc4\x8d na zdravljenju, ampak na urejanju odnosov med ljudmi. Aiping v tem obdobju zato ni ve\xc4\x8d veliko govorila o zdravju, ampak se je osredoto\xc4\x8dila na medsebojne odnose, na preseganje finan\xc4\x8dnih te\xc5\xbeav, na energijsko\xc2\xa0\xc2\xbb\xc4\x8di\xc5\xa1\xc4\x8denje genetike\xc2\xab, u\xc4\x8diti pa je pri\xc4\x8dela kako se spu\xc5\xa1\xc4\x8da ego. Life Technology je iz zdravilne metode prerasla v duhovno \xc5\xa1olo. Po eni strani so se pojavljala globlja \xc4\x8di\xc5\xa1\xc4\x8denja- rekcije, po drugi strani pa so spro\xc5\xa1\xc4\x8danja in operacije ega postali mirnej\xc5\xa1i.  V \xc4\x8dasu metode Shen Qi so praktikanti \xc5\xa1e vedno vadili Glasovne vaje (Pet zdravilnih zvokov).\n_START_SECTION_\na. Jin in jang sili\n_START_PARAGRAPH_\nLife Technology priznava obstoj jina in janga kot dveh temeljnih silnic v vesolju. Neravnovesje med jinom in jangom povzro\xc4\x8dajo reinkarnacijski vplivi in tudi vplivi usode glede na datum rojstva, to neravnovesje med jinom in jangom, ki povzro\xc4\x8da \xc4\x8dustvene odzive, pa je mogo\xc4\x8de odpravljati s pomo\xc4\x8djo vadbe v Life Technology.\n_START_SECTION_\nb. Nauk o petih elementih\n_START_PARAGRAPH_\nPo kitajski tradiciji in kitajski tradicionalni medicini je vesolje sestavljeno iz petih substanc-vplivov, to je iz tako imenovanih petih elementov, ki imajo simbolna imena voda, les, ogenj, zemlja in kovina. Ti elementi lahko pri posamezniku podpirajo drug drugega, lahko pa so izven ravnovesja. Tudi Life Technology priznava obstoj petih elementov ter jih pri posameznem \xc4\x8dloveku povezuje z barvami, \xc4\x8dustvenimi neravnovesji in telesnimi organi. Da bi posamezniki lahko ohranili ravnovesje med elementi, se v Life Technology sicer lahko uporabljajo nasveti Feng \xc5\xa1uja (prostorske ureditve) ter posebne tehnike ugotavljanja \xc4\x8dlovekove usode glede na datum rojstva (tim. \xc5\xa0tirje stebri usode, ki temelijo na preu\xc4\x8devanju petih elementov), vendar je Life Technology v osnovi usmerjena k temu, da ravnovesje med petimi elementi poi\xc5\xa1\xc4\x8demo s pomo\xc4\x8djo duhovne vadbe. Pet elementov lahko opredelimo tudi kot gradnike sporo\xc4\x8dil.\n_START_SECTION_\nc. Sporo\xc4\x8dila in energija\n_START_PARAGRAPH_\n\xc2\xbbSporo\xc4\x8dila\xc2\xab\xc2\xa0vsebujejo informacije, lahko so sve\xc5\xbea ali stara, prenatalna ali postnatalna. S trenjem sporo\xc4\x8dil po spoznanjih Life Technology nastaja energija. Prof. Lea Zgonik sporo\xc4\x8dila opredeljuje kot sredstva, ki so izvor vsega dogajanja na Zemlji in v vesolju, kot sredstva, zaradi katerih se gibamo, odzivamo, razvijamo in ustvarjamo, obenem pa so sporo\xc4\x8dila nosilci informacij.\n_START_SECTION_\nPrenatalni svet\n_START_PARAGRAPH_\nPretnatalni ali predrojstveni svet predstavlja vse, kar je na\xc5\xa1im \xc4\x8dutilom in zaznavi skrito, postnatalni svet pa predstavlja vse, kar lahko zaznavamo, pri tem pa prenatalni svet sestavljajo prenatalna sporo\xc4\x8dila, postnatalni svet pa sestavljajo postnatalna sporo\xc4\x8dila. Nezemeljski nivoji prenatalnega sveta se delijo na spodnje svetove trpljenja (pekel) ter na zgornje svetove, pri \xc4\x8demer se slednji delijo kot prvo na vmesno, tim.\xc2\xa0\xc2\xbbsvobodno obmo\xc4\x8dje\xc2\xab\xc2\xa0(tudi Free village), ki ni povsem istovetno s kr\xc5\xa1\xc4\x8danskimi vicami, saj naj bi bilo tu trpljenja manj kot v na\xc5\xa1em svetu, in kot drugo na rajske svetove. V nevidnih svetovih obstajajo tudi tim. vesoljne postaje. Nahajajo se v razli\xc4\x8dnih predelih vesolja, njihova naloga pa je, da oddajajo sporo\xc4\x8dila. V nevidnem svetu se nahaja tudi stvarnik (kreator), preko katerega poteka emanacija vsega obstoje\xc4\x8dega: stvarnik oddaja kreatorjeva sporo\xc4\x8dila, ko ta sporo\xc4\x8dila trejo med seboj, ustvarjajo kreatorjevo energijo in ta ustvarja vesoljna sporo\xc4\x8dila, po ve\xc4\x8d nivoji nastajanja vesoljnih sporo\xc4\x8dil in vesoljnih energij nastanejo materialna sporo\xc4\x8dila, iz trenja teh sporo\xc4\x8dil pa nastane materialna energija, ki ustvarja materialni svet._NEWLINE_Life Technology je povezana s Shen Qi vesoljno postajo, s katero se je po pogledih Life Technology mogo\xc4\x8de povezati preko Shen Qi kanala (ki ga poleg metode Shen Qi uporabljata tudi ostali dve metodi Life Technology), preko katerega do ljudi dostopa Shen Qi energija (tim. Bo\xc5\xbeja energija ali superkreativna energija).\n_START_SECTION_\n\xc4\x8clovek\n_START_PARAGRAPH_\nVsak \xc4\x8dlovek ima po nauku Life Technology fizi\xc4\x8dno telo in du\xc5\xa1o. \xc4\x8clove\xc5\xa1ko du\xc5\xa1o lahko opredelimo kot\xc2\xa0\xc2\xbbposodo za sporo\xc4\x8dila\xc2\xab, \xc5\xbeivljenjsko energijo posameznika pa kot trenje sporo\xc4\x8dil v du\xc5\xa1i. Life Technology izvira iz \xc4\x8digunga in zato u\xc4\x8di, da sporo\xc4\x8dila oziroma \xc5\xbeivljenjska energija po telesni ravni potuje po meridijanih. Du\xc5\xa1o sestavljajo tri ravni, ki se po smrti lo\xc4\x8dijo. Telesna du\xc5\xa1a tudi po smrti ostane v telesu, s potovalno du\xc5\xa1o lahko potujemo v druge svetove oziroma se po smrti \xc5\xa1e naprej zadr\xc5\xbeujemo ob sorodnikih, resni\xc4\x8dna du\xc5\xa1a pa je tisti del du\xc5\xa1e, ki se reinkarnira. Life Technology tako v grobem povzema staro taoisti\xc4\x8dno delitev na ve\xc4\x8d nivojev du\xc5\xa1e. Znotraj taoizma vsakemu od petih glavnih elementov pripada en nivo du\xc5\xa1e, klju\xc4\x8dna pa sta telesna du\xc5\xa1a (Po- \xe9\xad\x84) in nebe\xc5\xa1ka du\xc5\xa1a (Hun- \xe9\xad\x82), ki med seboj delujeta kot dve nasprotni polarnosti. \xc5\xbde v \xc4\x8dasu dinastije \xc5\xa0ang so verjeli, da Po omogo\xc4\x8da telesno \xc5\xbeivljenje in po smrti \xc5\xa1e nekaj \xc4\x8dasa ostane ob telesu, in da Hun po smrti pogosto potuje v nebesa in lahko pomaga \xc5\xa1e \xc5\xbeive\xc4\x8dim sorodnikom. V taoizmu sre\xc4\x8dujemo tudi izraz Juen \xc5\xa1en, kar pomeni resni\xc4\x8dno du\xc5\xa1o. Du\xc5\xa1a ima poseben mehanizem, ki skrbi za odpu\xc5\xa1\xc4\x8danje starih sporo\xc4\x8dil, in ta mehanizem se imenuje ego. Mo\xc4\x8dan ego pomeni zadr\xc5\xbeevanje starih sporo\xc4\x8dil, kar lahko povzro\xc4\x8da bolezni, te\xc5\xbeave z denarjem, du\xc5\xa1evne in \xc4\x8dustvene te\xc5\xbeave. Du\xc5\xa1e bi se morale pre\xc4\x8distiti starih sporo\xc4\x8dil, ker \xc4\x8dista du\xc5\xa1a po eni strani omogo\xc4\x8da dvig sposobnosti, po drugi strani pa omogo\xc4\x8da razvoj vesolja.\n_START_SECTION_\na. Namen Life Technology\n_START_PARAGRAPH_\nNamen Life Technology je, da \xc4\x8dloveka preklopi iz vesoljne postaje, s katero je povezan od svojega rojstva, na kreatorjevo oziroma Shen Qi postajo, \xc4\x8dlovek pa ima posledi\xc4\x8dno povezavo s to vesoljno postajo. Z drugimi besedami povedano Life Technology deluje tako, da nau\xc4\x8di udele\xc5\xbeenca sprejemati izvorno \xc5\xbeivljenjsko energijo in odpu\xc5\xa1\xc4\x8dati njegovo staro \xc5\xbeivljenjsko energijo. Na ta na\xc4\x8din du\xc5\xa1a posameznika s\xc4\x8dasoma postane kompatibilna z izvorno postajo (s kreatorjem), to pa je pogoj, da je \xc4\x8dlovek stalno povezan s to izvorno postajo in ne ve\xc4\x8d s tisto, s katero je bil povezan od rojstva. Life Technology obenem omogo\xc4\x8da, da du\xc5\xa1a stalno sprejema sve\xc5\xbea vesoljna sporo\xc4\x8dila in stalno odpu\xc5\xa1\xc4\x8da stara sporo\xc4\x8dila. Udele\xc5\xbeenci v Life Technology verjamejo, da je s povezavo na Shen Qi postajo mogo\xc4\x8de dobiti zdravje, bolj\xc5\xa1e medsebojne odnose, vi\xc5\xa1jo moralo, modrost, lahko posebne sposobnosti, ker da izvorna \xc5\xbeivljenjska energija vse to vsebuje.\n_START_SECTION_\nb. Povezava s Shen Qi vesoljno postajo\n_START_PARAGRAPH_\nPovezava s Shen Qi vesoljno postajo poteka preko Shen Qi kanala. Izraz Shen Qi, ki ga uporabljamo v povezavi s Shen Qi vesoljno postajo, Shen Qi kanalom in Shen Qi metodo, pomeni Bo\xc5\xbeja energija, \xc4\x8deprav se v Life Technology pogosto uporablja tudi zraz superkreativna energija. Posledica povezave je, da dobimo ob\xc4\x8dutek kako nas energija tu\xc5\xa1ira. Posledica tak\xc5\xa1nega stika z energijo je, da dobimo dolgo in zdravo \xc5\xbeivljenje, stanje brez skrbi, strahov, \xc4\x8dustev, mladost du\xc5\xa1e, z redno vadbo se energijsko o\xc4\x8di\xc5\xa1\xc4\x8dujemo. Nekateri ljudje slab\xc5\xa1e ob\xc4\x8dutijo pretok energije, nekateri pa mo\xc4\x8dneje. Bolj kot je nekdo naraven, ve\xc4\x8djo mo\xc4\x8d super kreativne energije lahko po mnenju Aiping Wang tudi za\xc4\x8duti. _NEWLINE_Na povezavo vplivajo razli\xc4\x8dni dejavniki kot so pozicija, morala, vera in zavedanje. \xc5\xbdivljenjska pozicija predstavlja na\xc5\xa1e notranje po\xc4\x8dutje in z dobro pozicijo se na\xc5\xa1e te\xc5\xbeave razblinijo. Vera deluje kot antena- v tisto kar verjame\xc5\xa1, tisti program sprejema\xc5\xa1, verjamemo pa lahko v materialni svet, v nevidni svet in v kreatorja in pri tem je vera v kreatorja najmo\xc4\x8dnej\xc5\xa1a, saj prina\xc5\xa1a zdravje, denar, sposobnosti in zavedanje, da je vse mogo\xc4\x8de. Na prvem mestu zaradi tega ne bi smel biti denar, zdravnik itd., ampak super kreativna mo\xc4\x8d (Aiping Wang jo je leta 2004 imenovala tudi Bo\xc5\xbeja mo\xc4\x8d), s katero se sku\xc5\xa1amo povezati. Resni\xc4\x8dna vera v kreatorja je dovolj, da se lahko zgodijo stvari, ki veljajo za nemogo\xc4\x8de. Bog namre\xc4\x8d popravi vse- tako telo, du\xc5\xa1o kot moralo. Povezavo s kreatorjem sicer najla\xc5\xbeje dobimo preko tretjega o\xc4\x8desa, saj le-to vlada zunaj\xc4\x8dutnim zaznavam. Zavedanje je nekak\xc5\xa1en pogled du\xc5\xa1e in ta pogled se nam dviguje, \xc4\x8de odpu\xc5\xa1\xc4\x8damo stara sporo\xc4\x8dila. Zelo pomembno za dobro povezavo je morala, ki jo Zgonikova interpretira kot na\xc4\x8din za doseganje resnice.  Bolj moralen je tisti, ki se odziva manj \xc4\x8dustveno, je bolj miren, radosten, spro\xc5\xa1\xc4\x8den, bolj pozitiven.  Vrhunsko moralen pa je tisti, ki je stalno pozitiven, nesebi\xc4\x8den, stalno ljubi in dela dobra dela.  Po Life Technology je le brezpogojna ljubezen tudi resni\xc4\x8dna ljubezen- taka ljubezen prite\xc4\x8de v nas iz vesolja in nas preplavi, obenem pa ljubezen v tem pomenu besede ni \xc4\x8dustvo, ampak je povsem umirjeno stanje in hkrati brezpogojno sprejemanje, ima pa tudi veliko kreativno mo\xc4\x8d.\n_START_SECTION_\nc. Programi v Life Technology\n_START_PARAGRAPH_\nLife Technology praviloma deluje tako, da in\xc5\xa1truktor, ki sedi na odru, vodi tretman, sestavljen iz prevajanja energije preko govora in pogosto tudi iz spro\xc5\xa1\xc4\x8danja, pri tem pa lahko uporablja tudi \xc5\xbee omenjene energijske injekcije oziroma operacije ega. \xc4\x8ci\xc5\xa1\xc4\x8denje starih sporo\xc4\x8dil poteka preko reakcij, lahko pa tudi preko aktivnosti ali preko ustvarjalnosti. Spro\xc5\xa1\xc4\x8danje v Life Technology poteka tako, da posku\xc5\xa1amo priti v stanje brez misli. Spro\xc5\xa1\xc4\x8danje lahko predstavlja trd trening oziroma zahtevno vajo, zahtevno prakticiranje- prepre\xc4\x8diti moramo, da bi zaspali ali sklanjali glavo, ne smemo si ni\xc4\x8desar \xc5\xbeeleti, ni\xc4\x8d ne smemo delati, ni\xc4\x8d se kontrolirati, biti moramo potrpe\xc5\xbeljivi, prepu\xc5\xa1\xc4\x8dati se moramo pretoku izvorne \xc5\xbeivljenjske energije, ne smemo dajati pozornosti svojim mislim, tako, da se po\xc4\x8dutimo povsem prazne. Trebuh in \xc5\xbeelodec morata biti spro\xc5\xa1\xc4\x8dena, usta rahlo odprta, jezik potisnjen navzdol, do\xc5\xbeivimo posebno stanje, ko dobimo ob\xc4\x8dutek, da se na\xc5\xa1 trebuh raz\xc5\xa1iri. Aiping Wang je spro\xc5\xa1\xc4\x8deno stanje opredelila tudi kot stanje, v katerem izgubimo nadzor nad samim seboj._NEWLINE_Life Technology je razvil tudi dodatne programe, med drugim kar nekaj programov za manipulacijo s telesom ali meridijani. V preteklosti so se pogosto uporabljale \xc5\xbee omenjene Glasovne vaje. Mojstrica Aiping pa je razvila tudi tim. Nore vaje, ki omogo\xc4\x8dajo gibanje sporo\xc4\x8dil. Nore vaje so namenjene okrepitvi telesa, osvoboditvi uma, dvigu duha, napolnitvi z \xc5\xbeivljenjsko energijo. Vaje se delajo tako, da (obi\xc4\x8dajno) zjutraj stojimo vzravnani v smeri son\xc4\x8dnega vzhoda, z zaprtimi o\xc4\x8dmi in s smehljajem na obrazu ter jezikom, potisnjenim navzdol, pri tem pa za\xc4\x8dnemo s celimi stopali izmeni\xc4\x8dno tol\xc4\x8di ob tla, da se vibracije \xc4\x8dustijo po vsem telesu. Trebuh mora biti spro\xc5\xa1\xc4\x8den, um izpraznjen vseh misli, nato pri\xc4\x8dnemo glasno izdihovati z zvokom\xc2\xa0\xc2\xbbaaaaaa\xc2\xab, da sprostimo vso negativno energijo. Smisel te vaje je, da pozabimo nase, da se povsem predamo energiji, da energija uporablja na\xc5\xa1e telo za tol\xc4\x8denje z nogami, in da nas energija lahko zmasira._NEWLINE_Poleg tega je mojstrica Aiping razvila posebne programe pomlajevanja (Rejunevation), ki temeljijo na prevajanju vesoljne sve\xc5\xbee energije in obdelavi \xc4\x8dlovekovih meridijanov kot so poznani v tradicinalni kitajski medicini. Na posestvu Takaro so npr. uporabljali masa\xc5\xbeo, ki jo je hkrati izvajalo pet oseb. V pomlajevalnem programu je bilo leta 2008 v 90-minutnem tretmanu uporabljenih 10 najbolj u\xc4\x8dinkovitih kitajskih zdravilnih tehnik. Znotraj Life Technology je Center Spirala, ki ga vodita Du\xc5\xa1an Zgonik in Leja Zgonik, razvil svoje lastne pomlajevalne programe kot sta NOVITA in DORVITA._NEWLINE_Poleg vsega tega je pri treningu Life Technology za\xc5\xbeeljeno vstajanje pred peto uro zjutraj, saj so po mnenju praktikantov Life Technology zgodnje jutranje ure energijsko najmo\xc4\x8dnej\xc5\xa1e ure v dnevu. Prav tako menijo, da se je tedaj primerno sprehajati in spro\xc5\xa1\xc4\x8dati.\n_START_SECTION_\nd. Poslovni zunanji izgled\n_START_PARAGRAPH_\nV svoji zunanji podobi (organizacijski strukturi) Life Technology pogosto uporablja sodobne izraze s podro\xc4\x8dja poslovnega sveta in medicine. Tako je npr. pri\xc5\xa1lo do odprtja tim. The Energy Bank, pa do centrov, ki nosijo ime Energy Clinic. Life Technology pri svoji uveljavitvi uporablja tudi marketin\xc5\xa1ke prijeme- npr. odpiranje masa\xc5\xbenih centrov, v katerih delajo slabovidni.\n_START_SECTION_\nNovi \xc5\xbeivljenjski stil\n_START_PARAGRAPH_\nZaradi izbolj\xc5\xa1ane povezave bo po mnenju dr. Mikaca in prof. Zgonikove na svetu postopoma zavladalo novo obdobje, v katerem ne bo bolezni, \xc4\x8dustvenih neravnovesij, denarnih te\xc5\xbeav, konfliktov, obenem pa se bodo ljudje po\xc4\x8dasneje starali, dvigovali bodo svoje sposobnosti in modrost. Prof. Zgonik pravi, da dana\xc5\xa1nji stil \xc5\xbeivljenja med drugim sloni na lastninjenju, boleznih, analiziranju, tekmovanju, depresijah, fokusiranju in vklju\xc4\x8devanju, \xc4\x8deprav po drugi strani \xc5\xbee prina\xc5\xa1a ustvarjalnost, pa tudi polo\xc5\xbeaj \xc5\xbeensk se je izbolj\xc5\xa1al. Novi stil \xc5\xbeivljenja, to je fenomenizem, bo temeljil na drugi povezavi z vesoljno postajo, zato bodo v prihodnosti ljudje delovali bolj spro\xc5\xa1\xc4\x8deno, radostno, z mirom, svobodo in ljubeznijo.\n_START_SECTION_\nKronologija dogodkov\n_START_PARAGRAPH_\nLife Technology je zaradi neobi\xc4\x8dajnega \xc5\xbeivljenjskega stila, \xc5\xbeivljenjskih pogledov in naukov ter cen za svoje storitve do\xc5\xbeivela ve\xc4\x8d velikih pretresov in ostrih kritik. Prvi pregon Life Technology se je zgodil v devetdesetih letih v Sloveniji. Wangovo so zaradi suma treh kaznivih dejanj posebno hude telesne po\xc5\xa1kodbe leta 1992 kazensko ovadili, ker so trije sladkorni bolniki, ki so se odrekli jemanju zdravil, padli v tako imenovano sladkorno komo. Wangova je bila tedaj osumljena tudi maza\xc5\xa1tva, tr\xc5\xbeni in\xc5\xa1pektorji pa naj bi ugotovili, da podjetje Wang za prodana zdravila ni izdajalo ra\xc4\x8dunov. Poleg pravosodnega sistema in tr\xc5\xbene in\xc5\xa1pekcije so se nad Aiping Wang in Life Technology v Sloveniji spravili tudi medicinsko-farmacevstki lobi, novinarsko ob\xc4\x8destvo in kasneje tudi rimskokatoli\xc5\xa1ko glasilo Dru\xc5\xbeina. Kljub temu, da je Aiping Wang do\xc5\xbeivela vsesplo\xc5\xa1no neodobravanje njene duhovne \xc5\xa1ole, jo je vi\xc5\xa1je sodi\xc5\xa1\xc4\x8de leta 1997 oprostilo, saj slu\xc5\xa1ateljem ni nikoli izrecno naro\xc4\x8dila, naj opustijo zdravila. Nekateri so mnenja, da je Aiping Wang leta 1992 ravno zaradi pravnih zapletov v Sloveniji z mo\xc5\xbeem odpotovala v ZDA. Toda stali\xc5\xa1\xc4\x8de Life Technology, ki je bilo \xc5\xa1e leta 2007 dostopno na spletnih straneh Phenomena Academy, je, da je Aiping Slovenijo tedaj zapustila zaradi \xc5\xa1irjenja vojnega stanja na tleh nekdanje Jugoslavije. Dejansko se je Aiping v Evropo (in sicer na Hrva\xc5\xa1ko) vrnila \xc5\xa1ele leta 1995, ko so se vojne na zahodnem delu nekdanje Jugoslavije kon\xc4\x8dale, sodni proces v Sloveniji pa \xc5\xa1e ni bil kon\xc4\x8dan._NEWLINE_Do podobnih procesov je nato konec devetdesetih let pri\xc5\xa1lo na Hrva\xc5\xa1kem. Tam naj bi umrl 37-letni ledvi\xc4\x8dni bolnik, ki naj bi na prigovarjanje Wangove prenehal jemati zdravila. Februarja 1997 je nenadoma umrla tudi 36-letna Karlov\xc4\x8danka, ki je obiskovala tretmane Aiping Wang in tri meseca spala v njenem centru v Zagrebu. Tamkaj\xc5\xa1nje Ministrstvo za zdravstvo je zoper Wangovo ravno zaradi smrti te pacientke podalo kazensko prijavo zaradi suma maza\xc5\xa1tva- pri tem pa je bilo poudarjeno, da se center Shen Qi v javnosti ogla\xc5\xa1a z zelo opreznimi formulacijami, v katerih se izogiba besedi\xc2\xa0\xc2\xbbzdravljenje.\xc2\xab Po drugi strani prof. Lea Zgonik poudarja, da Life Technology v tem \xc4\x8dasu ni ve\xc4\x8d delovala prek metode zdravilnega \xc4\x8digunga, ki je podoben bioenergijskim metodam, da ta metoda ni ve\xc4\x8d poudarjala zdravja, ampak urejanje medsebojnih odnosov, \xc4\x8deprav ta globlji duhovni trening posledi\xc4\x8dno prina\xc5\xa1a tudi zdravstvene rezultate. Aiping Wang se je uspelo re\xc5\xa1iti iz pravnih te\xc5\xbeav na Hrva\xc5\xa1kem in je leta 1999 na Hrva\xc5\xa1kem za\xc4\x8dasno pre\xc5\xa1la na druga\xc4\x8den na\xc4\x8din odnosov s strankami- sprva je promovirala brezpla\xc4\x8dne tretmane Shen Qi meditacije. Nekateri so mnenja, da se je Aiping Wang ravno zaradi teh pravnih sporov konec devetdesetih let umaknila na Novo Zelandijo, podobno kot se je leta 1992 odselila iz Slovenije. Objavljeno stali\xc5\xa1\xc4\x8de Life Technology pa je bilo, da je Aiping Hrva\xc5\xa1ko zapustila zaradi tega, ker so ji kitajski mojstri svetovali, da se preusmeri na Novo Zelandijo._NEWLINE_Na Novi Zelandiji je nato leta 2004 pri\xc5\xa1lo do tretjega vala napadov na duhovnost Aiping Wang. \xc5\xbde v nekaj letih je dokaj zaprta skupnost na Novi Zelandiji med delom lokalnega prebivalstva zbujala sume o pranju mo\xc5\xbeganov in o finan\xc4\x8dnem odiranju naivnih pripadnikov. Na posestvu naj bi poleg tega umrla dva rakava bolnika, ker naj bi domnevno dajala prednost alternativni medicini pred splo\xc5\xa1no medicino. Upraviteljica posestva Sarah McCrum je te obto\xc5\xbebe zanikala. Prof. Lea Zgonik opozarja, da je na posestvu Ta Karo umrla samo ena oseba, ki je imela ko\xc5\xbenega raka, in \xc5\xa1e ta se je sama odlo\xc4\x8dila umreti na posestvu brez pomo\xc4\x8di klasi\xc4\x8dne medicine. Leta 2004 Nova Zelandija ni ve\xc4\x8d podalj\xc5\xa1ala akreditacije \xc5\xa1tudentom Life Technology, kar je pomenilo nagel zaton tamkaj\xc5\xa1nje izobra\xc5\xbeevalne komune. Vsi tuji \xc5\xa1tudentje, ki so bili leta 2004 na akademiji v Novi Zelandiji, so bili namre\xc4\x8d prisilno odpeljani z akademije, ker so bili vsi brez viz, brez viz pa so bili zato, ker akademija ni pravo\xc4\x8dasno dobila ponovnega dovoljenja za delo in zato \xc5\xa1tudentske vize nih\xc4\x8de ni mogel dobiti. Pod pritiskom Novozelandcev so tamkaj\xc5\xa1nje oblasti nato z zamudo izdale dovoljenje za delovanje akademije, saj po kasnej\xc5\xa1em nadzoru kvalitete v omenjeni izobra\xc5\xbeevalni ustanovi, ki se je preoblikovala v Academy of Potential Education, niso odkrile nepravilnosti.\n_START_SECTION_\na.Visok zdravilni nivo ali maza\xc5\xa1tvo pri zdravljenju bolnih ljudi\n_START_PARAGRAPH_\nS strani medicinske stroke je mogo\xc4\x8de opozarjati, da lahko zaradi zdravljenja pri zdravilcu bolnik odla\xc5\xa1a z obiskom pri zdravniku in s tem zamudi prilo\xc5\xbenost za pravo\xc4\x8dasno medicinsko oskrbo, v tem \xc4\x8dasu pa se lahko bolezen razvije do te\xc5\xbeje obvladljive faze. Dr. Samo Kreft pri tem med drugim posebej izpostavlja prav metodo Shen Qi zdravilke Aiping Wang, ker da so leta 1992 trije izmed njenih pacientov zaradi njenih seans opustili inzulinsko terapijo sladkorne bolezni. Zato naj bi kon\xc4\x8dali v bolni\xc5\xa1nici, kjer so jih komaj re\xc5\xa1ili, a Vi\xc5\xa1je sodi\xc5\xa1\xc4\x8de je Wangovo oprostilo obto\xc5\xbebe treh kaznivih dejanj posebno hude telesne po\xc5\xa1kodbe. \xc4\x8ceprav Wangova torej v pravnem pogledu velja za nedol\xc5\xbeno, to dr. Krefta po ve\xc4\x8d letih od pravnomo\xc4\x8dnosti sodbe ni odvrnilo od javnega napada na njeno dejavnost, obenem pa svojih trditev ni podprl z metodolo\xc5\xa1kimi argumenti kot npr. s primerjalno analizo, ki bi zajela razmerja med bolehnimi praktikanti Shen Qija s \xc5\xa1tevilom ozdravitev ter poslab\xc5\xa1anj bolezni na eni strani, ter med razmerji med pacienti uradne medicine s primerljivimi bolezenskimi stanji ter ozdravitvami ter poslab\xc5\xa1anji bolezni na drugi strani Tudi sicer se uradna farmacija in medicina v javnosti nista mogli izkazati z metodolo\xc5\xa1ko popolno primerjalno analizo, ki bi jasno potrdila ve\xc4\x8djo primernost uporabe uradne medicine nasproti metodi Life Technology._NEWLINE_Po drugi strani je dr. Anton Mikac, nekdanji direktor celjskega zdravstvenega doma, o fenomenizmu javno izrekel svoje osebno pozitivno mnenje, saj je zanj ta metoda tista, ki\xc2\xa0\xc2\xbbomogo\xc4\x8da hiter duhovni razvoj, hitro razre\xc5\xa1evanje problemov v \xc5\xbeivljenju, od opu\xc5\xa1\xc4\x8danja starih razvad, dobivanja zdravja, uravnove\xc5\xa1anja \xc4\x8dustev, izbolj\xc5\xa1evanja medsebojnih odnosov, do uspehov v poslovnosti.\xc2\xab V veliki mo\xc5\xbeici hudo bolnih ljudi se po mnenju prof. Zgonikove zgodi, da tudi kdo umre, saj ljudje umirajo tudi v bolni\xc5\xa1nicah in tudi zdravniki ne zmorejo prepre\xc4\x8diti smrti._NEWLINE_Udele\xc5\xbeenci Life Technology po rojstvu metode Shen Qi sicer trdijo, da namen Life Technology sploh ni zdravljenje, ampak je to duhovni oziroma moralni razvoj, \xc4\x8deprav ima duhovna vadba tudi pozitivne zdravstvene posledice. Glede na to, da naj bi zlasti v \xc4\x8cigong metodi Aiping Wang na tretmane prihajalo na tiso\xc4\x8de ljudi, je potrebno upo\xc5\xa1tevati tudi to, da je imel farmacevstko-zdravni\xc5\xa1ki lobi od poskusa zatrtja delovanja Aiping Wang tudi konkretno materialno korist, zlasti, \xc4\x8de dr\xc5\xbei podatek, da je na tretmane v Ljubljani prihajalo nad 6.000 ljudi dnevno, ki so za tretman pla\xc4\x8dali vsak po 13,5 DEM, ve\xc4\x8dinoma pa niso (ve\xc4\x8d) potrebovali medicinske pomo\xc4\x8di (!). \xc4\x8ceprav naj bi bilo po prehodu iz \xc4\x8cigong metode Aiping Wang zdravljenje le \xc5\xa1e posledica duhovnega treninga v Life Technology in ne ve\xc4\x8d klju\xc4\x8d za trening v Life Technology, je Sarah McCrum, ena od vodilnih osebnosti v Life Technology, v sodelovanju z biofizikom Alexom Hankeyem preko analize anket udele\xc5\xbeencev preu\xc4\x8dila vpliv Life Technology na zdravje praktikantov in v omenjeni \xc5\xa1tudiji sta McCrumova in dr. Hankey dokazovala mo\xc4\x8dno korelacijo med zdravjem in duhovnim treningom v Life Technology.To poro\xc4\x8dilo se je osredoto\xc4\x8dilo na raziskavo 263 oseb, pri katerih obstaja fond pri\xc4\x8devanj za preko 1.300 zdravstvenih te\xc5\xbeav: po \xc5\xa1tudiji je 53% bolezenskih stanj povsem izginilo, 16,7% stanj se je znatno izbolj\xc5\xa1alo, manj kot 1% bolezenskih stanj pa ni kazal nobenega izbolj\xc5\xa1anja. Ko je \xc5\xa1tudija izlo\xc4\x8dila te\xc5\xbeave, kjer udele\xc5\xbeenci niso dajali pojasnil, so bili rezultati \xc5\xa1e veliko bolj\xc5\xa1i: 55,4% bolezenskih stanj je popolnoma izginilo, znatno izbolj\xc5\xa1anje pa je bilo opaziti pri 17,5% udele\xc5\xbeencev. Po drugi strani Life Technology ohranja vsaj dolo\xc4\x8deno primerjavo s svetom alternativne medicine, kar se ka\xc5\xbee v njenem izrazoslovju-npr. v obstoju tim.\xc2\xa0\xc2\xbbenergijskih klinik\xc2\xab, pa tudi pri programu pomlajevanja (Rejunevation), kjer da se uporabljajo najbolj u\xc4\x8dinkovite kitajske zdravilne tehnike. Glede na to, da se je te\xc5\xbei\xc5\xa1\xc4\x8de Life Technology premaknilo na Shen Qi in nato v fenomenizem, pa je kot re\xc4\x8deno vpra\xc5\xa1ljivo ali lahko to duhovnost \xc5\xa1e vedno interpretiramo kot alternativno medicino.\n_START_SECTION_\nb.Duhovnost, ki slu\xc5\xbei bogu, ali duhovnost, ki slu\xc5\xbei egu\n_START_PARAGRAPH_\nRimokatoli\xc5\xa1ki napad na Life Technology je osnovan na dogmi o duhovnem monopolu Rimsko-katoli\xc5\xa1ke Cerkve in na povezovanju Life Technology z instant duhovnostmi nove dobe. Life Technology naj bi bila preve\xc4\x8d ambiciozna, saj da z zdravilstvom \xc4\x8dloveka za dlje \xc4\x8dasa ne more osre\xc4\x8diti- kratkotrajna instant sre\xc4\x8da naj bi se \xc5\xbee kmalu izkazala za la\xc5\xbeno fatamorgano, Shen Qi pa naj bi bila samo ena od mod na\xc2\xa0\xc2\xbbpotro\xc5\xa1ni\xc5\xa1kem trgu duhovnega materializma.\xc2\xab Bla\xc5\xbeevi\xc4\x87 Josip je Life Technology opredelil kot naravno metodo, ki ni\xc4\x8desar ne prepoveduje, in kjer se vsak sam odlo\xc4\x8da o vsem, to pa naj bi bila zna\xc4\x8dilnost tim. New agea. \xc4\x8clovek naj bi bil v New ageu sam sebi bog, med tem, ko naj bi v kr\xc5\xa1\xc4\x8danstvu \xc4\x8dlovek slu\xc5\xbeil bogu. Kr\xc5\xa1\xc4\x8danski pogledi na Life Technology so bili doslej le povr\xc5\xa1ni. Profesor Zgonikova npr. smisel Life Technology opisuje kot preklop na bo\xc5\xbejo (Shen Qi) vesoljno postajo, pri tem pa se mora \xc4\x8dlovek podrediti kreatorjevim pravilom (in ne morda obratno). Z o\xc4\x8di\xc5\xa1\xc4\x8devanjem du\xc5\xa1e \xc4\x8dlovek postaja koristen za prenatalni svet. Poleg tega je Life Technology trajno ozdravitev mogo\xc4\x8de dose\xc4\x8di \xc5\xa1ele z resni\xc4\x8dno vero v boga. Iz vsega tega lahko sklepamo, da katoli\xc5\xa1ki kritiki duhovnosti Life Technology ne poznajo dovolj.\n_START_SECTION_\nc. Religija, sekta oziroma kult ali tehnologija povezovanja s prenatalnim svetom\n_START_PARAGRAPH_\nBla\xc5\xbeevi\xc4\x87 je npr. Shen Qi ozna\xc4\x8dil za\xc2\xa0\xc2\xbbNew age religijo\xc2\xab. Vedno spreminjajo\xc4\x8da se Life Technology ni religija oziroma sekta v smislu\xc2\xa0\xc2\xbbizdelanega sistema naukov, norm in obredov\xc2\xab, skozi katere se izpoveduje vera v nadnaravno in tudi niti ni povsem institucionalizirana. Life Technology ima v primerjavi z religijami, sektami in kulti ve\xc4\x8dji poudarek na posameznikovem aktivnem priklopu na kanal Shen Qi, na njegovem stiku z Nevidnim svetom, torej na bolj misti\xc4\x8dni komponenti.\n_START_SECTION_\nd. Koristi duhovnega treninga za praktikante ali finan\xc4\x8dno izkori\xc5\xa1\xc4\x8danje naivnih praktikantov\n_START_PARAGRAPH_\nNekateri kritiki se ukvarjajo s cenami tretmanov in programov v Life Technology. Leta 2000 naj bi bilo za enoletno \xc5\xa1olanje na 603 Phenomena Academy pla\xc4\x8dati okrog 42.000 ameri\xc5\xa1kih dolarjev, polurno zasebno sre\xc4\x8danje z Aiping Wang pa naj bi leta 2004 stalo 700 ameri\xc5\xa1kih dolarjev. Odgovor zagovornikov Life Technology je, da v dana\xc5\xa1njem svetu ljudje cenijo predvsem stvari, ki niso zastonj- trdijo, da najbolj\xc5\xa1e rezultate v duhovnem treningu Life Technology dosegajo tisti, ki so pla\xc4\x8dali najve\xc4\x8dje vsote denarja. Aiping Wang naj bi prvi\xc4\x8d dvignila cene ob vpeljavi Shen Qija, ker je v ZDA je ugotovila, da ve\xc4\x8dje pla\xc4\x8dilo prinese ve\xc4\x8d spo\xc5\xa1tovanja do pouka in s tem tudi ve\xc4\x8d rezultatov, \xc4\x8de pa bi Wangovo gnala \xc5\xbeelja po dobi\xc4\x8dku, bi se ji bolj spla\xc4\x8dalo ostati pri mno\xc5\xbei\xc4\x8dno obiskanem zdravilnem \xc4\x8digungu. Po Life Technology sicer velja, da je denar v trenutni civilizaciji merilo sposobnosti.\n_START_SECTION_\ne. Mnenja o sumljivem poslovanju Aiping Wang in njenega o\xc5\xbejega kroga\n_START_PARAGRAPH_\nV devetdesetih naj bi tr\xc5\xbeni in\xc5\xa1pektorji ugotovili, da podjetje Wang za prodana zdravila ni izdajalo ra\xc4\x8dunov. Toda \xc4\x8dez nekaj let se je izkazalo, da je Aiping Wang pla\xc4\x8dala preve\xc4\x8d davkov, ker je v \xc4\x8dasu njenega delovanja razpadla Jugoslavija in je nastala zmeda glede uporabe zakonov, po Markovi\xc4\x87evi zakonodaji pa je imel vsak, ki je odprl svoj posel, v prvem letu delovanja da\xc4\x8dne olaj\xc5\xa1ave. Povezovanje Life Technology z dvomljivimi posli je tudi posledica tega, da mnogi kritizirajo visoke cene njenih programov, obenem pa je Life Technology pogosto povezana s poslovnimi izrazoslovjem. Tako je npr. vodstvo Life Technology v Londonu odprlo tim. The Energy Bank, kasneje pa so podobno naredili \xc5\xa1e v \xc5\xa0vici in v Zagrebu. Mnenja o netransparetnem poslovanju se hranijo tudi iz tega, da se Wangova in njen mo\xc5\xbe ukvarjata tudi s finan\xc4\x8dnim poslovanjem; obstajalo naj bi ve\xc4\x8d njunih podjetij za posojanje denarja, na Hrva\xc5\xa1kem npr. F\xc3\xbclepp d.o.o. in kasneje Fortis Factoring.'